Președintele Consiliului Național pentru Combaterea Discriminării (CNCD) anunță că este neconstituțional orice demers de modificare a Codului civil în sensul de a se permite căsătoria între persoane de același sex, având în vedere decizia 580 din 2016 a Curții Constituționale.

Asztalos Csaba mai precizează că cei care susțin această teză „manipulează”.

„Pentru cei care manipulează!

Este NECONSTITUȚIONAL orice demers de modificare a Codului civil în sensul de a se permite căsătoria între persoane de același sex!

Art. 48 alin. (1) din Constituția României permite doar căsătoria dintre o femei și un bărbat!

Decizia 580 din 2016 a CCR, pct. 42:

“În anul 1991, când Constituția a fost adoptată, căsătoria era privită în România în accepţiunea sa tradițională, de uniune între un bărbat și o femeie. Această idee este susținută de evoluția ulterioară a legislației în materia dreptului familiei din România, precum și de interpretarea sistematică a normelor constituționale de referință. Astfel, art.48 din Constituție definește instituţia căsătoriei în corelație cu protecția copiilor, deopotrivă “din afara căsătoriei” şi “din căsătorie”. Este evidentă, deci, componenta biologică ce a fundamentat concepția legiuitorului constituant în privința căsătoriei, fiind fără îndoială că aceasta a fost privită ca uniunea dintre un bărbat și o femeie, câtă vreme numai dintr-o astfel de uniune, indiferent dacă este în căsătorie sau în afara ei, se pot naște copii.”